༄༅།།བསྐལ་བཟང་སྟོན་པ་སྟོང་གི་དབུས་ན་ངོ་མཚར་པད་དཀར་ལྟར་བསྔགས་ཤིང་།།འདྲེན་པ་གཞན་གྱིས་ཡལ་བར་འདོར་བའི་ལྔ་བདོའི་འགྲོ་བ་བདག་ཅག་རྣམས།།མགོན་མེད་གནས་སུ་འདོར་བར་མ་བཟོད་སྨོན་ལམ་ཆེན་པོ་ལྔ་བརྒྱ་བཏབ།།འདུལ་དཀའི་ཞིང་འདི་ཕྱག་གིས་བཟུང་བའི་སྟོན་པ་ཐུགས་རྗེ་ཅན་ལ་འདུད།།ངོ་བོ་ཀ་དག་སྟོང་ཆེན་འོ་མའི་མཚོར།།རང་བཞིན་ལྷུན་གྲུབ་བདེ་ཆེན་པད་སྦུབས་ནས།།ཐུགས་རྗེ་མ་འགགས་ཅི་ཡང་སྤྲུལ་པའི་གར།།མཚོ་སྐྱེས་བླ་མར་གུས་པས་ཕྱག་བགྱི་འོ།།སྤྱན་རས་གཟིགས་དབང་འགྲོ་འདུལ་ཐབས་སུ་སྒྱུ་འཕྲུལ་ཆུ་ཟླའི་གཟུགས་ཀྱིས་ནི།།གངས་རིའི་ཁྲོད་དུ་སྒྲུབ་བརྒྱུད་སྙིང་པོའི་བསྟན་པ་འདབ་ཆགས་མཁའ་སྤྱོད་ཀྱི།།ཉིན་མོར་བྱེད་པ་བཅུ་དང་བརྒྱད་དུ་སྤེལ་བར་མཛད་པའི་གཡེར་ཆེ་བ།།དཔལ་ལྡན་མཁའ་ལ་སྒྲ་སྒྲོགས་པ་ཞེས་ས་གསུམ་ཁྱབ་པ་དེ་ལ་འདུད།།སྙིང་རྗེ་དབང་ཕྱུག་འཇིག་རྟེན་མགོན་པོ་ནི།།ཞིང་འདིའི་གདུལ་བྱའི་མོས་ངོར་སྣང་སྣང་བའི་སྐུ།།དཔལ་ལྡན་འབྲུག་པ་མཐུ་ཆེན་ཆོས་ཀྱི་རྗེ།།ངག་དབང་ཕྱོགས་ལས་རྣམ་པར་རྒྱལ་ལ་འདུད།།རབ་འབྱམས་རྒྱལ་བའི་མཁྱེན་བརྩེ་ནུས་པའི་གཟུགས།།རིས་མེད་འགྲོ་བ་ཀུན་གྱི་གཏན་གྱི་སྐྱབས།།བཀའ་དྲིན་མཚུངས་མེད་དྲིན་ཅན་བླ་མའི་ཞབས།།བྱང་སྙིང་བར་དུ་སྤྱི་བོའི་རྒྱན་དུ་མཆོད།།